‘วิชัย’โชว์หลักฐานสวนปิคนิค
เปิดขบวนการงาบเวิลด์แก๊สชี้เป้ารายย่อยฟ้องกล่าวโทษ
9 ก.ย. 2554

เปิดขบวนการงาบเวิลด์แก๊สชี้เป้ารายย่อยฟ้องกล่าวโทษ
“วิชัย ทองแตง” เปิดหลักฐานโชว์ทุนพร้อมใส่เพิ่มทุนปิคนิค ชี้เป้าผู้ถือหุ้นรายย่อย–ก.ล.ต.ฟ้องร้องกล่าวโทษ หลังพบขบวนการงาบทรัพย์ปิคนิค ผู้บริหารแผนไม่ให้ความร่วมมือฟื้นฟู
นายวิชัย ทองแตง ทนายความชื่อดังและนักลงทุนรายใหญ่ เปิดแถลงข่าวเป็นครั้งแรก พร้อมโชว์หลักฐานซึ่งเป็นหนังสือลงวันที่ 29 ส.ค. ของธนาคารธนชาตที่อนุมัติการปล่อยวงเงินจำนวน 1,700 ล้านบาท ออกมาโชว์ให้ผู้สื่อข่าวดู สมุดบัญชีเงินฝากส่วนตัวที่จะนำมาค้ำประกันการซื้อแก๊สจาก ปตท. และธนาคารกรุงศรีอยุธยาก็ได้อนุมัติสินเชื่อเพื่อค้ำประกันการซื้อแก๊สวงเงิน 300 ล้านบาท เมื่อ 29 ส.ค.ที่ผ่านมา
“เงินทุนของคุณวิชัยเป็นเงินที่โปร่งใส แต่ไม่เข้าใจทำไมธนาคารเจ้าหนี้ถึงปฏิเสธไม่ให้คุณวิชัยเข้าไป ข้อสังเกตสำคัญที่นำไปสู่ความล้มเหลวของการปฏิบัติตามแผนคือ กลุ่มคุณวิชัยขอกรรมการ 5 คน ไม่ได้” นายวิชัย กล่าว 
นอกจากนี้ยังพบว่าการเซ็นสัญญาบันทึกการร่วมทุนตามแผนฟื้นฟูกิจการปิคนิคที่นายพิมลทำไว้ ซึ่งระบุว่าเป็นบุคคลที่มีชื่อตามแผนให้เป็นผู้ร่วมทุนใหม่และศาลเห็นชอบด้วย ปรากฏว่าต่อมาภายหลังผู้บริหารแผนได้ยื่นขอแก้ไขเพื่อให้ผู้บริหารแผนมีสิทธิคัดเลือกนักลงทุนใหม่ และขอแต่งตั้งกรรมการเพิ่มเติมโดยไม่แจ้งนายพิมล แม้ว่านายพิมลจะส่งหนังสือแจ้งให้ปิคนิคปฏิบัติตามแผนแล้วก็ตาม กลับได้รับคำตอบปฏิเสธว่า ผู้บริหารแผนไม่ได้ผิดข้อตกลง และบันทึกความเข้าใจที่ทำไว้กับนายพิมล ไม่มีผลทางกฎหมาย 
อีกทั้งเจ้าหนี้และผู้บริหารแผนไม่อำนวยความสะดวกเรื่องการจัดเตรียมเอกสารในการเพิ่มทุน โดยกลุ่มนายวิชัยมีเวลาเพียง 3 วันเท่านั้น ก่อน 1 ก.ย. ในการเพิ่มทุนและไม่มีการประชุมคณะกรรมการปิคนิค เพื่อเปลี่ยนกรรมการของกลุ่มนายวิชัยทั้ง 5 คน เป็นผลให้กลุ่มนายวิชัยมีความเสี่ยงที่จะใส่เงิน 1,700 ล้านบาท เข้าไป
นายวิชัย กล่าวว่า มหากาพย์ภาค 2 กำลังเกิดขึ้นกับปิคนิค เมื่อผู้บริหารแผนทำข้อตกลงสัญญาประนีประนอมยอมความกับบริษัท แอสเสท มิลเลี่ยน ที่จะคืนหุ้นเวิลด์แก๊ส (ประเทศไทย) ให้กับปิคนิค แต่มีเงื่อนไขปิคนิคต้องขายหุ้นเวิลด์แก๊สราคา 799 ล้านบาท ให้กับเวิลด์สยาม กรุ๊ป ซึ่งมี นายรณสิทธิ์ ภุมมา กรรมการปิคนิค เคยถือหุ้นใหญ่ 41% ในเวิลด์สยาม กรุ๊ป ซึ่งทนายความกลุ่มนายวิชัยได้มีหนังสือแจ้งเตือนไปที่ปิคนิค เจ้าหนี้ให้ดำเนินการให้ถูกต้องตามแผน 
“ผมเป็นนักกฎหมายมองทะลุเห็นภาพชัดเจน วันนี้เจ้าหนี้ผู้ถือหุ้นรายย่อย 9,000 คน กำลังถูกเบียดเบียนจากกลุ่มคนที่ทรงพลังกว่าเก่า ผมจะชี้ช่องให้ ก.ล.ต.หรือดีเอสไอดำเนินการกล่าวโทษกับขบวนการที่ไม่เบียดบังทรัพย์ปิคนิค” นายวิชัย กล่าว